Vaktskýlið var flutt með varðskipinu Þór til Helguvíkur . Vaktskýli Landhelgisgæslunnar var flutt frá Faxagarði í Reykjavík til Helguvíkur með varðskipinu Þór síðdegis í gær . Þar með lauk 60 ára sögu vaktskýlis Landhelgisgæslunnar sem hefur hýst vaktmenn Landhelgisgæslunnar og allra síðustu ár starfsmenn Securitas við bryggjuaðstöðu í höfninni . Skýlið víkur fyrir nýrri spennistöð sem til stendur að reisa við höfnina . Faxaflóahafnir stefna jafnframt á að byggja nýja vaktaðstöðu tengda spennistöðinni . Vaktskýlið var híft um borð í varðskipið Þór en með undirstöðum vó það um 19 tonn . Þrátt fyrir það fór ekki mikið fyrir því á afturþilfari Þórs . Varanlegri viðveru vaktmanna Landhelgisgæslunnar í skýlinu á Faxagarði lauk fyrir fjórum árum en síðan þá hafa starfsmenn Securitas séð um vöktun svæðisins . Vaktskýlið skipaði til fjölda ára stóran sess í starfsemi Landhelgisgæslunnar því starfsmenn , fyrrverandi starfsmenn og velunnarar komu þar gjarnan saman og ræddu landsins gagn og nauðsynjar yfir kaffibolla . Gamla vaktskýlinu verður fyrst um sinn komið fyrir í Helguvík . Meðfylgjandi myndir tók Jón Páll Ásgeirsson , stýrimaður . Vaktskýlið um borð í varðskipinu Þór . JPÁVaktskýlið vó 19 tonn með undirstöðum . JPÁVarðskýlið híft .